
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului ALEXANDRU ŞUMSKI
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Domnul Alexandru Şumski s-a născut în anul 1933 la Timişoara, într-o familie de muzicieni. Studiile generale le-a  făcut la Liceul C.D.Loga, iar cele muzicale la Institutul de Arte condus de Sabin V.Drăgoi. A urmat apoi Conservatorul din Bucureşti absolvind pianul la clasa distinsei profesoare Sylvia Şerbănescu cu examen de stat, iar apoi compoziţia şi dirijatul de orchestră susţinând încă un examen de stat.
Activitatea profesională şi-a început-o ca pianist corepetitor la Radio Bucureşti (1953 – 1960), apoi ca dirijor al Corului radio (1960 – 1964), ca dirijor de orchestră la Filarmonica Banatul din Timişoara (1964 – 1968) şi, în sfârşit, la Orchestra de studio a Conservatorului Ciprian Porumbescu (1968 – 1972) unde a fost şi cadru didactic la catedra de teorie muzicală şi la clasa de orchestră.
În 1972 se stabileşte la Tubingen (Germania), unde obţine postul de director al Departamentului de Muzică al Universităţii din localitate. Între timp, îşi susţine teza de Doctorat la Universitatea din Hamburg cu tema "Dumitru Georgescu Kiriac şi stilul său neomodal" devenind după aceea profesor universitar la Tubingen.
A efectuat turnee solitare sau împreună cu orchestre germane în SUA, Canada, Venezuela, Peru, Brazilia, Australia, Honk Kong, Africa de Sud şi alte numeroase ţări din Africa şi Europa, în mod deosebit Italia, Franţa, Olanda, Belgia, Suedia, iar în ultimul timp Rusia şi Belarus.

Activitatea sa muzicologică universitară este legată de practica muzicală. Până în prezent a înregistrat peste 50 de discuri microsion şi CD-uri dintre care 14 CD-uri cu muzică religioasă în seria "Muzica mănăstirilor din Suabia Superioară" valorificând partituri inedite din secolul al XVIII – lea. Este prezent, de asemenea, în mai multe filme TV produse de Televiziune Germană (SWR şi ZDF) ca şi la Televiziunea Română.
Paralel cu activitatea didactică de la Universitatea din Tubingen, domnul Alexandru Şumski a fost invitat să predea cursuri la diverse universităţi din Africa (Capetown, Zomba, Libreville, Windhoek) şi din America Latină (Lima, Sucre).

O contribuţie personală din ultimii doi ani a domnului Alexandru Şumski ani a marcat-o înfiinţarea în anul 2001 a Orchestrei de tineret din Timişoara din care fac parte elevi ai Liceului de  Muzică "Ion Vidu" studenţi şi tineri absolvenţi ai Facultăţii de muzică din cadrul Universităţii de Vest, astăzi membri ai orchestrelor Filarmonicii şi Operei din Timişoara. Paralel cu coordonarea activităţii orchestrei, susţine concerte atât în Timişoara cât şi în Germania.
Având în vedere activitatea artistică a acestui mare maestru al baghetei româneşti, contribuţia sa la promovarea creaţiei noastre naţionale şi a artiştilor români în ţară şi peste hotare, cât şi beneficiul de imagine pe care s-a străduit cu succes să îl aducă oraşului său natal, propunem acordarea titlului de Cetăţean de Onoare al Municipiului Timişoara domnului Alexandru Şumski.

Menţionăm că această propunere de a i se acorda titlul de Cetăţean de Onoare al Municipiului Timişoara domnului Alexandru Şumski a fost făcută de domnul primar Gheorghe Ciuhandu, la iniţiativa domnului Ioan Coriolan Gârboni, director al Filarmonicii Banatul, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

